Document ID: 31992R0388

KOMISSION ASETUS (ETY) N:o 388/92,
annettu 18 päivänä helmikuuta 1992,
Ranskan merentakaisten departementtien erityisen viljatuotteiden hankintajärjestelmän soveltamista koskevista yksityiskohtaisista säännöistä ja arvioidun hankintataseen vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Ranskan merentakaisten departementtien tiettyjä maataloustuotteita koskevista erityistoimenpiteistä 16 päivänä joulukuuta 1991 annetun neuvoston asetuksen (ETY) N:o 3763/91(1) ja erityisesti sen 2 artiklan 6 kohdan,
sekä katsoo, että
komission asetuksella (ETY) N:o 131/92(2) vahvistetaan Ranskan merentakaisten departementtien tiettyjen maataloustuotteiden erityisen hankintajärjestelmän soveltamista koskevat yhteiset yksityiskohtaiset säännöt,
komission asetuksessa (ETY) N:o 3719/88(3), sellaisena kuin se on viimeksi muutettuna asetuksella (ETY) N:o 92/91(4), vahvistetaan erityisesti tuontitodistusten soveltamista koskevat yksityiskohtaiset säännöt; komission asetuksessa (ETY) N:o 891/89(5), sellaisena kuin se on viimeksi muutettuna asetuksella (ETY) N:o 3562/91(6), säädetään erityisistä vilja-alan täydentävistä tai poikkeusluonteisista yksityiskohtaisista säännöistä,
vilja-alan erityisten kauppatapojen sekä lesekaupan erityispiirteiden huomioon ottamiseksi on syytä säätää asetuksen (ETY) N:o 131/92 säännöksiä täydentävistä tai niistä poikkeavista yksityiskohtaisista säännöistä,
asetuksen (ETY) N:o 3763/91 2 artiklan säännöksiä sovellettaessa on syytä vahvistaa Ranskan merentakaisten departementtien arvioitu viljatuotteiden hankintatase; tämän taseen on mahdollistettava se, että tietyille kyseisille tuotteille säädettyjä määriä voidaan vaihtaa keskenään ja että rehuviljalle vahvistettua kokonaismäärää voidaan tarvittaessa suurentaa varainhoitovuoden aikana,
on syytä säätää, että jäsenvaltiot nimeävät toimivaltaisen viranomaisen tuonti- ja tukitodistusten myöntämistä varten sekä tukihakemuksen vastaanottamista ja tuen maksamista varten,
on syytä säätää todistushakemusten jättämisen aikataulu ja vahvistaa kyseisten hakemusten huomioon ottamisen edellytykset erityisesti vakuuden antamisen osalta; vahvistettaessa tuonti- ja tukitodistusten voimassaoloaikoja on lisäksi syytä ottaa huomioon hankinnan ja moitteettoman hallinnon tarpeet ja myönnettävä pidempi voimassaoloaika tukitodistuksille merentakaisten departementtien erityistilanteen vuoksi,
on syytä säätää, että yhteisöstä peräisin olevien viljatuotteiden toimittamiseksi myönnettyä tukea tarkistetaan sen eron mukaan, joka on kyseisen tuotteen kynnyshintojen välillä tukitodistuksen hakukuukautena ja kuukautena, jolloin todistusta käytetään, jotta vältetään uuden markkinointivuoden tukea saavien hankintasopimusten tekeminen ja jotta otetaan huomioon vilja-alan kauppatavat,
hankintajärjestelmän moitteettoman hallinnon varmistamiseksi on syytä vahvistaa täydentävät edellytykset vakuuden vapauttamisesta, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Asetuksen (ETY) N:o 3763/91 2 artiklan mukaisesti liitteessä vahvistetaan arvioidun hankintataseen määrät, jotka vapautetaan kolmansista maista lähtöisin olevan tuonnin tuontimaksuista tai jotka saavat yhteisön tukea.
2 Määrät, jotka on vahvistettu jollekin kyseisistä viljoista, voidaan ylittää 20 prosentilla, jos kokonaismäärää noudatetaan, sanotun kuitenkaan rajoittamatta rehuviljoille vahvistetun kokonaismäärän suurentamista varainhoitovuoden aikana.
2 artikla
Jäsenvaltion on nimettävä toimivaltainen viranomainen:
a) asetuksen (ETY) N:o 131/92 2 artiklassa säädetyn tuontitodistuksen myöntämistä varten;
b) saman asetuksen 3 artiklassa säädetyn tukitodistuksen myöntämistä varten;
c) tuen maksamiseksi kyseisille taloudellisille toimijoille sekä vakuuksien hallintoa varten.
3 artikla
Asetuksen (ETY) N:o 131/92 säännöksiä sovelletaan soveltuvin osin.
4 artikla
1 Todistushakemukset on esitettävä toimivaltaiselle viranomaiselle kunkin kuukauden viiden ensimmäisen työpäivän kuluessa. Todistushakemus otetaan huomioon ainoastaan, jos:
a) se ei ylitä enimmäismäärää, joka on käytettävissä kutakin todistushakemusten jättämisen määräaikaa varten;
b) ennen todistushakemusten esittämiselle asetetun määräajan päättymistä on esitetty todiste siitä, että asianomainen on antanut vakuuden. Vakuuden määrä on 25 ecua tonnilta.
2 Jos todistuksia myönnetään haettuja määriä pienemmille määrille yhtenäisen vähennyskertoimen vahvistamisen vuoksi, taloudellinen toimija voi peruuttaa hakemuksensa kirjallisesti yhden työpäivän kuluessa vähennyskertoimen vahvistamispäivästä.
5 artikla
1 Tuontitodistusten voimassaoloaika päättyy niiden myöntämiskuukautta seuraavan kuukauden viimeisenä päivänä.
2 Tukitodistusten voimassaoloaika päättyy niiden myöntämiskuukautta seuraavan toisen kuukauden viimeisenä päivänä.
6 artikla
Tuen määrää tarkistetaan sen eron mukaan, joka on kyseisen viljan kynnyshintojen välillä tukitodistuksen hakukuukautena ja kuukautena, jolloin kukin merkintä on tehty todistukseen.
7 artikla
Vakuus vapautetaan, jos:
a) toimivaltainen viranomainen ei ole hyväksynyt hakemusta;
b) taloudellinen toimija on peruuttanut hakemuksensa 4 artiklan 2 kohdan säännösten mukaisesti;
c) esitetään todiste siitä, että todistusta on käytetty; vakuus vapautetaan silloin niiden määrien osalta, jotka on merkitty todistukseen;
d) esitetään todiste siitä, että kyseisestä tuotteesta on tullut käyttöön soveltumatonta tai jos toimenpidettä ei ole voitu toteuttaa ylivoimaisen esteen vuoksi.
8 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä helmikuuta 1992.

Labels: 3
18
17